‘Dronk’ polisieman aangekla van aanranding op polisiekommissarisArgieffoto: SAPD Brig. Selvy Mohlala, woordvoerder van die polisie, het gesê lt.genl. Mark Magadlela, provinsiale polisiekommissaris, het ŉ amptelike polisievoertuig by ŉ kuierplek in Belfast opgemerk. Magadlela het ŉ man met drank in sy hand na die voertuig sien loop. Hy het na hom gestap en homself as die provinsiale polisiekommissaris voorgestel. Magadlela het die man glo gevra wat hy op ŉ Sondag met ŉ gemerkte polisievoertuig by ŉ kuierplek doen. “Die kommissaris het ook gesien daar is ŉ vrou in die motor en haar gevra of sy ŉ polisiebeampte of ŉ klaer is. Die vrou het gesê sy is jammer voor sy uit die motor geklim en weggeloop het.” Volgens Mohlala het Magadlela die motorsleutels uit die aansluiter verwyder. “Die konstabel het teruggekeer na die motor en die sleutel met geweld uit die kommissaris se hande geruk. Die kommissaris se een vinger is in die proses beseer. Die kommissaris het gesien die beampte is gewapen en het besluit om terug te val. Hy het die beampte tot by die Mhluzi-polisiestasie gevolg,” het Mohlala gesê. ŉ Interne ondersoek is van stapel gestuur waarna konst. Joel Moloto Vrydag in hegtenis geneem is. Moloto het Maandag in die Belfast-landdroshof verskyn en is op borgtog van R1 000 vrygelaat. Hy moet weer op 10 Julie in die hof verskyn. Moloto word aangekla van aanranding met die doel om ernstig te beseer, dronkbestuur, roekelose of nalatige bestuur en die besit van ŉ vuurwapen of ammunisie onder die invloed van alkohol.